ศิโรตม์พ้นผิดคดีโอนหุ้น
ศาลปกครองกลางให้คืนสิทธิคลังโยนฎีกาขึ้นอยู่กับอัยการ
28 มิ.ย. 2555

ศาลปกครองกลางให้คืนสิทธิคลังโยนฎีกาขึ้นอยู่กับอัยการ
“ศิโรตม์” พ้นบ่วงกรรม ศาลปกครองกลางพิพากษาให้เพิกถอนคำสั่งปลดออกจากตำแหน่งอธิบดีสรรพากรในคดีโอนหุ้นอันอื้อฉาว
เมื่อวันที่ 27 มิ.ย. ศาลปกครองกลางมีคำพิพากษาให้เพิกถอนคำสั่งกระทรวงการคลัง ที่ให้ลงโทษปลด นายศิโรตม์ สวัสดิ์พาณิชย์ อดีตอธิบดีกรมสรรพากรออกจากราชการ หลังถูกคณะกรรมการป้องกันและปราบปรามการทุจริตแห่งชาติ (ป.ป.ช.) ชี้มูลความผิดวินัยร้ายแรง กรณีละเว้นการจัดเก็บภาษีจากการรับโอนหุ้นบริษัท ชิน คอร์ปอเรชั่น (INTUCH) ของนายบรรณพจน์ ดามาพงศ์ จาก น.ส.ดวงตา วงศ์ภักดี ผู้ถือหุ้นแทนคุณหญิงพจมาน ณ ป้อมเพชร เมื่อวันที่ 7 พ.ย. 2540 จำนวน 4.5 ล้านหุ้น วงเงินรวม 738 ล้านบาท โดยเห็นว่าเป็นการให้โดยธรรมจรรยา ให้โดยเสน่หาเนื่องในพิธีหรือตามโอกาสแห่งขนบธรรมเนียมประเพณี โดยศาลเห็นว่าเป็นคำสั่งที่ไม่ชอบด้วยกฎหมาย
ดังนั้น ศาลปกครองกลางจึงพิพากษาให้เพิกถอนคำสั่งกระทรวงการคลัง ที่ 658/2551 ลงวันที่ 12 พ.ค. 2551 ที่ให้ลดโทษผู้ฟ้องคดีซึ่งก็คือนายศิโรตม์ จากการไล่ออกจากราชการเป็นการปลดออกจากราชการ โดยให้มีผลย้อนหลังไปตั้งแต่วันที่มีคำสั่ง ทั้งให้คืนสิทธิประโยชน์ที่ผู้ฟ้องคดีพึงมี พึงได้ ตามกฎหมายแก่ผู้ฟ้องคดีภายใน 30 วัน นับแต่วันที่ศาลได้มีคำพิพากษาถึงที่สุด
คดีนี้ศาลเห็นว่า การที่จะพิจารณาว่าผู้ฟ้องคดีได้กระทำการโดยไม่สุจริต หรือมีพฤติการณ์ที่บ่งชี้ว่ามีเจตนาที่จะช่วยเหลือให้บริษัท ชินคอร์ปอเรชั่น หรือบุคคลหนึ่งบุคคลใดได้รับประโยชน์ที่มิควรได้โดยชอบด้วยกฎหมายหรือไม่นั้น ต้องแสดงให้เห็นถึงขนาดที่เชื่อได้ว่า ผู้ฟ้องคดีได้ปฏิบัติหรือละเว้นการปฏิบัติหน้าที่ในส่วนที่เกี่ยวกับการให้ความเห็นทางกฎหมายของผู้ฟ้องคดีอย่างไร ดังนั้นกรณีนี้จึงฟังไม่ได้ว่าการกระทำของผู้ฟ้องคดีเป็นการกระทำอันได้ชื่อว่าเป็นผู้ประพฤติชั่วอย่างร้ายแรงและจงใจไม่ปฏิบัติตามกฎหมาย จึงไม่อาจลงโทษผู้ฟ้องคดีตามฐานความผิดดังกล่าวได้
แหล่งข่าวจากกระทรวงการคลัง เปิดเผยว่า เป็นหน้าที่ของอัยการที่จะพิจารณายื่นฟ้องศาลฎีกากับนายศิโรตม์ต่อไปหรือไม่ ซึ่งที่ผ่านมาจะมีการยื่นฟ้องถึงศาลสูงสุด เพื่อไม่ให้มีข้อกังขาในภายหลัง
ทั้งนี้ คดีของนายศิโรตม์ เป็น ป.ป.ช.ยื่นให้อัยการฟ้อง โดยศาลชั้นต้นได้ยกฟ้องนายศิโรตม์ แต่นายชีพ จุลมนต์ อธิบดีศาลอาญาในขณะนั้น ได้มีความเห็นแย้งคำตัดสินของศาลชั้นต้น โดยเห็นว่า นายศิโรตม์ ได้รับประโยชน์จากการละเว้นหน้าที่เก็บภาษี โดยถูกเลื่อนตำแหน่งให้สูงขึ้น ส่งผลให้อัยการต้องยื่นให้ศาลอุทธรณ์พิจารณาโดยหลีกเลี่ยงไม่ได้